
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Kongon demokraattisesta tasavallasta,
–	ottaa huomioon kansalaisoikeuksia ja poliittisia oikeuksia koskevan kansainvälisen yleissopimuksen, jonka Kongon demokraattinen tasavalta ratifioi vuonna 1976, sekä Afrikan peruskirjan ihmisoikeuksista ja kansojen oikeuksista,
–	ottaa huomioon ihmisoikeuksien yleismaailmallisen julistuksen sekä periaatteet ja suuntaviivat oikeudesta oikeudenmukaiseen oikeudenkäyntiin ja oikeusapuun Afrikassa,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että belgialaiskongolainen turvallisuus- ja sotilasasiantuntija ja poliittinen asiantuntija Jean-Jacques Wondo kutsuttiin Kinshasaan helmikuussa 2024 viemään läpi Kongon kansallisen tiedusteluviraston (ANR) uudistuksia;
B.	ottaa huomioon, että Wondo pidätettiin 19. toukokuuta 2024 tapahtuneen epäonnistuneen vallankaappauksen jälkeen, jonka ”ideanikkarina” hänen syytettiin toimineen, vaikka hän on johdonmukaisesti vakuuttanut syyttömyyttään; ottaa huomioon, että syytteet perustuivat pakotettuina annettuihin ja epäluotettaviin todistajanlausuntoihin;
C.	ottaa huomioon, että sotilastuomioistuin tuomitsi 13. syyskuuta 2024 Wondon ja 36 muuta kuolemaan oikeudenkäynnissä, joka on laajalti tuomittu oikeudenmukaiseen menettelyyn kohdistuneiden vakavien rikkomusten ja uskottavien todisteiden puuttumisen vuoksi;
D.	ottaa huomioon, että Wondon terveydentila on heikentynyt vakavasti vankeudessa ja hän tarvitsee lääkärinhoitoa;
E.	ottaa huomioon, että Kongon demokraattinen tasavalta poisti kuolemanrangaistusta koskevan moratorion maaliskuussa 2024 ja että kuolemantuomioiden määrä nousi tämän seurauksena jyrkästi, mikä rikkoo Kongon antamia ihmisoikeuksia koskevan kansainvälisen oikeuden mukaisia sitoumuksia;
1.	tuomitsee jyrkästi Wondon ja muiden henkilöiden kuolemantuomiot ja heidän oikeuteensa oikeudenmukaiseen oikeudenkäyntiin kohdistuneet vakavat loukkaukset;
2.	kehottaa Kongon demokraattisen tasavallan hallitusta kumoamaan kuolemantuomiot välittömästi, palauttamaan kuolemanrangaistuksen täytäntöönpanoa koskevan moratorion ja ryhtymään toimiin kuolemanrangaistuksen poistamiseksi kokonaan;
3.	ilmaisee syvän huolensa Wondon terveydentilan heikkenemisestä, kehottaa antamaan hänelle välittömästi mahdollisuuden saada lääketieteellistä hoitoa ja vaatii vapauttamaan hänet välittömästi;
4.	tuomitsee sen, että sotilastuomioistuimia on käytetty väärin Wondon asettamiseksi syytteeseen, ja kehottaa Kongon demokraattista tasavaltaa sovittamaan oikeuskäytäntönsä kansainvälisten ja alueellisten ihmisoikeussitoumusten mukaisiksi;
5.	toteaa jälleen vastustavansa kaikissa olosuhteissa ehdottomasti kuolemanrangaistusta ja vaatii sen yleismaailmallista poistamista;
6.	kannustaa EU:n edustustoa Kinshasassa, Euroopan ulkosuhdehallintoa ja jäsenvaltioiden ulkoministereitä tehostamaan yhteistyötään Kongon demokraattisen tasavallan viranomaisten kanssa ja korostamaan yhteistyössään ihmisoikeuksien kunnioittamista, oikeuslaitoksen riippumattomuutta ja oikeusvaltioperiaatetta;
7.	kehottaa toteuttamaan Kongon demokraattisessa tasavallassa järjestelmää koskevia uudistuksia, joiden avulla oikeuslaitoksesta tehdään riippumaton, oikeudenmukainen ja tehokas elin, joka takaa oikeudenmukaisen menettelyn ja perusoikeuksien suojelun;
8.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, Kongon demokraattisen tasavallan hallitukselle ja parlamentille, Afrikan unionille ja muille asianomaisille kansainvälisille elimille.

